Як адзначыў у час сустрэчы з удзельнікамі Дня Савета дырэктар ДЛГУ “Петрыкаўскі лясгас” Васіль Сачук, у будаўніцтва і аздабленне аграсядзібы, якое працягвалася больш года, прадпрыемства ўклала каля паўтара мільярда рублёў, але расходы былі таго вартыя. Сёння аб’ект мае вялікі попыт, ёсць пастаянныя кліенты. Тут адпачываюць не толькі госці з усіх куткоў нашай краіны, але і з Расіі, далёкага замежжа. Аматарам палявання і рыбалкі падабаюцца створаныя тут умовы: з імі працуюць егеры, ёсць цір, пракат лодак. Толькі сёлетні прыбытак склаў каля 360 мільёнаў рублёў. Гэта дае падставы будаваць далейшыя планы. Пашыраецца і сетка аграаб’ектаў лясгасу. Домікі паляўнічага ў Лучыцах, Кашэвічах і Другой Слабодцы звязаны ў адзіную экалагічную сцежку. Размешчаная побач з “Домікам паляўнічага” ў Лучыцах колішняя спартыўная база “Алімпіец” у хуткім часе дапоўніць аграаб’ект новымі пабудовамі і паслугамі.